A BIZOTTSÁG HATÁROZATA
(2006. július 25.)
a nagy patogenitású madárinfluenzával kapcsolatos egyes védekezési intézkedések és bizonyos élő madarak Közösségbe való behozatala tekintetében a 2005/759/EK és 2005/760/EK határozatok módosításáról
(az értesítés a C(2006) 3303. számú dokumentummal történt)
(EGT vonatkozású szöveg)
(2006/522/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az egyes élő állatok és állati termékek Közösségen belüli kereskedelmében a belső piac megvalósításának céljával alkalmazandó állat-egészségügyi és tenyésztéstechnikai ellenőrzésekről szóló, 1990. június 26-i 90/425/EGK tanácsi irányelvre (1) és különösen annak 10. cikke (4) bekezdésére,
tekintettel a harmadik országokból a Közösségbe behozott állatok állat-egészségügyi ellenőrzésére irányadó elvek megállapításáról, valamint a 89/662/EGK, 90/425/EGK és 90/675/EGK irányelvek módosításáról szóló, 1991. július 15-i 91/496/EGK tanácsi irányelvre (2) és különösen annak 18. cikke (7) bekezdésére,
tekintettel a harmadik országokból a Közösségbe behozott termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvre (3) és különösen annak 22. cikke (6) bekezdésére,
tekintettel a kedvtelésből tartott állatok nem kereskedelmi célú mozgására vonatkozó állat-egészségügyi követelményekről és a 92/65/EGK tanácsi irányelv módosításáról szóló, 2003. május 26-i 998/2003/EK európai parlamenti és tanácsi rendeletre (4) és különösen annak 18. cikkére,
mivel:
(1)
A Délkelet-Ázsiában 2004-ben, egy nagy patogenitású vírustörzs által okozott madárinfluenza-járvány kitörését követően a Bizottság a betegséggel kapcsolatban számos védekezési intézkedést fogadott el. Ezeket az intézkedéseket különösen az egyes harmadik országokban előforduló nagy patogenitású madárinfluenzával kapcsolatos egyes védekezési intézkedésekről és a tulajdonosaik kíséretében lévő madarak harmadik országokból történő mozgásáról szóló, 2005. október 27-i 2005/759/EK bizottsági határozat (5), valamint az egyes harmadik országokban előforduló magas patogenitású madárinfluenzával kapcsolatban a fogságban élő madarak behozatalára vonatkozó egyes védekezési intézkedésekről szóló, 2005. október 27-i 2005/760/EK bizottsági határozat (6) tartalmazza.
(2)
A 2005/759/EK határozat 3. cikke előírja, hogy ez a határozat nem alkalmazandó a tulajdonosaik kíséretében lévő, kedvtelésből tartott élő madaraknak a cikkben említett harmadik országokból a Közösségbe történő mozgására. Horvátországot jelenleg nem említi a 2005/759/EK határozat 3. cikke és ennek megfelelően az ebből a harmadik országból a tulajdonosaik kíséretében lévő, kedvtelésből tartott madarak behozatalára az említett határozatban az egyéb harmadik országok vonatkozásában előírt behozatali korlátozások vonatkoznak. Horvátország volt az első európai országok egyike, amely értesítette a Bizottságot a vadon élő madarakban észlelt madárinfluenzáról, és átlátható módon kezelte a későbbiekben jelentkező megbetegedéseket. Az utóbbi időben nem észlelték a madárinfluenza kitörésének újabb eseteit Horvátországban.
(3)
Továbbá Horvátország értesítette a Bizottságot arról, hogy illetékes hatóságai jelenleg a tagállamok illetékes hatóságai által alkalmazott védekezési intézkedésekkel egyenértékű intézkedéseket alkalmaznak, a Közösségben a vadon élő madarakban előforduló nagy patogenitású madárinfluenzával kapcsolatos egyes védekezési intézkedésekről és a 2006/86/EK, a 2006/90/EK, a 2006/91/EK, a 2006/94/EK, a 2006/104/EK és a 2006/105/EK határozatok hatályon kívül helyezéséről szóló, 2006. február 17-i 2006/115/EK bizottsági határozatban (7) előírtak szerint.
(4)
Mivel a Horvátországból importált kedvtelésből tartott madarak által az állategészségügyre jelentett veszély a Közösségben minimális, Horvátországot fel kell venni a 2005/759/EK határozat 3. cikkében említett harmadik országok jegyzékébe.
(5)
A 2005/759/EK határozatot jelenleg 2006. július 31-ig kell alkalmazni. Mivel a Nemzetközi Állatjárványügyi Hivatal (OIE) egyes tagországaiból a madárinfluenza kitörésének újabb eseteit jelentették, a tulajdonosaik kíséretében lévő, kedvtelésből tartott madarak mozgására vonatkozó korlátozásokat fenn kell tartani. Ezért helyénvaló 2006. december 31-ig meghosszabbítani a 2005/759/EK határozat alkalmazási időszakát.
(6)
Az Európai Élelmiszer-biztonsági Hatóság (EFSA) állat-egészségügyi és állatjóléti testülete (AHAW) 2006 októberében tudományos véleményt fog elfogadni a baromfin kívüli madarak Közösségbe történő behozatalához kapcsolódó állat-egészségügyi és állatjóléti kockázatokkal kapcsolatban. Az EFSA-t külön felkérték arra, hogy véleményében határozza meg a baromfin kívüli madarak behozatalához kapcsolódó bárminemű azonosított kockázat csökkentését szolgáló lehetséges eszközöket és lehetőségeket. Ez a vélemény szolgál majd iránymutatásul az EU jövőbeli szakpolitikája számára az ezen behozatalok állat-egészségügyi és állatjóléti aspektusai tekintetében.
(7)
A 2005/760/EK határozatot 2006. július 31-ig kell alkalmazni. Jelenleg a 2005/759/EK és a 2005/760/EK határozatokban előírt szabályok jelentős mértékű módosítása megtéveszthetné a gazdasági szereplőket és a többi érdekelt felet az erre vonatkozó EU-szakpolitika lehetséges jövőbeli alakulásával kapcsolatban. Tekintettel az állategészségügy jelenlegi állapotára a madárinfluenza vonatkozásában és az EFSA véleményének októberre tervezett elfogadásáig fenn kell tartani a baromfin kívüli madarak behozatalához kapcsolódó korlátozásokat. Ezért helyénvaló a határozat alkalmazásának időpontját 2006. december 31-ig meghosszabbítani.
(8)
Ezért a 2005/759/EK és 2005/760/EK határozatokat ennek megfelelően módosítani kell.
(9)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A RENDELETET:
1. cikk
A 2005/759/EK határozat a következőképpen módosul:
1.
A 3. cikk helyébe a következő szöveg lép:
„3. cikk
Ez a határozat nem alkalmazandó a tulajdonosaik kíséretében lévő, kedvtelésből tartott élő madaraknak az Andorrából, Horvátországból, a Feröer-szigetekről, Grönlandról, Izlandról, Liechtensteinből, Monacóból, Norvégiából, San Marinóból, Svájcból és az Apostoli Szentszékből a Közösség területére történő mozgására.”
2.
Az 5. cikkben a „2006. július 31.” időpont helyébe a „2006. december 31.” időpont lép.
2. cikk
A 2005/760/EK határozat 6. cikkében a „2006. július 31.” időpont helyébe a „2006. december 31.” időpont lép.
3. cikk
A tagállamok az e határozatnak való megfelelés érdekében haladéktalanul meghozzák a szükséges intézkedéseket, és kihirdetik azokat. Erről haladéktalanul tájékoztatják a Bizottságot.
4. cikk
Ennek a határozatnak a tagállamok a címzettjei.
Kelt Brüsszelben, 2006. július 25-én.